Sol Yurick

Solomon Yurick eli Sol Yurick (18. tammikuuta 1925 – 5. tammikuuta 2013) oli yhdysvaltalainen kirjailija. Hänet tunnetaan ennen kaikkea vuonna 1965 julkaistusta romaanistaan "The Warriors", joka on New Yorkiin siirretty sovitus Ksenofonin teoksesta Kyyroksen sotaretki eli (). Walter Hill ohjasi vuonna 1979 Yurickin romaanin pohjalta elokuvan Soturit, josta tuli kulttielokuva.
Elämä ja teokset.
Yurick kasvoi köyhässä perheessä Bronxissa. Yurickin vanhemmat olivat Itä-Euroopasta tulleita maahanmuuttajia, kommunisteja ja ammattiyhdistysaktivisteja. Marx ja Lenin sekä lakot ja mielenosoitukset olivatkin säännöllisiä keskustelunaiheita perheen illallispöydässä. Yurick värväytyi Yhdysvaltain armeijaan vuonna 1944 ja kouluttautui kirurgiseksi teknikoksi. Vakavan sairauden jälkeen hän kotiutui vuonna 1945. Veteraanina hän pääsi sodan jälkeen opiskelemaan kirjallisuutta New Yorkin yliopistoon. 
Vuonna 1954 hän hän sai töitä tarkastajana New Yorkin sosiaalivirastossa. Elämä sosiaalihuollon byrokratiassa sai Yurickin ymmärtämään, että se oli perustettu vain köyhien valvomiseksi. Hän kirjoitti aiheesta toistuvasti Commentary-lehteen, jonka päätoimittaja kuitenkin hylkäsi Yurickin kirjoitukset toistuvasti. Useat Yurickin työssään kohtaamien perheiden lapset olivat nuorisorikollisia ja kuuluivat jengeihin. Tämä teki vahvan vaikutuksen Yurickiin, joka oli laajalti lukenut ja vanhempiensa tavoin vakaumukseltaan vasemmistolainen. 
Sosiaaliviraston kokemukset innoittivat hänet kirjoittamaan romaanin "The Warriors", joka kertoo jengeistä ja katuväkivallasta. Peräti 27 kustantajaa hylkäsi käsikirjoituksen ennen kuin se lopulta julkaistiin vuonna 1965. Romaanissa on yhtymäkohtia Ksenofonin teokseen Kyyroksen sotaretki (Ἀνάβασις), joka on kuvaus kreikkalaisista sotureista, joiden on palattava taistelussa koetun tappion jälkeen kotiin kulkien halki vihamielisten seutujen. 
Soturit kertoo newyorkilaisesta katujengistä, joka pakenee Bronxista Brooklyniin jalkaisin ja metrolla. He joutuvat pakenemaan, kun heinäkuun neljännen päivän vastaisena yönä on sattunut odottamaton konflikti, jota edelsi epäonnistunut yritys jengien yhdistämiseksi. Matkalla tapahtuu raiskaus ja sivullisen satunnainen surma.
Yurickin toinen romaani, vuonna 1966 julkaistu "Fertig", oli jyrkkä puuheenvuoro Yhdysvaltain terveydenhuolto- ja oikeusjärjestelmästä. Yurick vietti useita vuosia tehden tutkimusta kirjaa varten Kings Countyn ja Bellevuen sairaaloissa New Yorkissa. Fertigistä tehtiin elokuva "The Confession" (1999), jossa pääosia näyttelevät Alec Baldwin ja Ben Kingsley. Sen onnellinen loppu ei kuitenkaan vastannut romaanin henkeä. 
Yurickin kolmas romaani on 1968 julkaistu "The Bag". Se on kuvaus noiden aikojen kiihkeistä ristiriidoista. Hän julkaisi sen jälkeen vielä kaksi romaania ja novellikokoelman "Someone Just Like You". Vuonna 1973 Yurick toimitti brooklynilaisten kirjoittajien antologian, joka koostui kirjaston järjestämään avoimeen kilpailuun lähetetystä aineistosta. Yurick myös aloitti marxilaisen salapoliisiromaanin kirjoittamisen, jonka pyrkimyksenä oli todistaa vuonna 1951 vakoilusta tuomitut Ethel ja Julius Rosenberg syyttömiksi. Vuonna 1985 julkaistiin Behold Metatron -kirja, johon oli koottu Yurickin monimutkaisia ja laajahkoja esseitä nousevasta ”Metavaltiosta”. 
Sol Yurick ei juuri pitänyt Soturit-romaaninsa elokuvasovituksesta. Walter Hillin ohjamaan elokuvaan oli tehty useita muutoksia, jotta se vetoaisi paremmin suureen yleisöön. Muun muassa raiskaus oli poistettu ja elokuvan mustaihoinen päähenkilö oli vaihdettu valkoihoiseksi. Yurick ei lisäksi pitänyt elokuvan dialogista. Soturit-elokuvasta tuli kuitenkin suosittu, ja sen ansiosta Yurickin kirjoista otettiin uusia painoksia. Yurick kirjoitti Soturit-romaanin vuoden 2003 painokseen että romaani oli tarkoitettu vastapainoksi populaarikulttuurin jengielämää ihannoiville kuvauksille, kuten West Side Storylle.